Як адзначае Беларуская рэдакцыя Ватыканскага радыё, Папа Францішак адзначыў, што асабіста ўдзячны Яну Паўлу ІІ, як і ўвесь народ Божы, “за яго нястомнае служэньне, духоўнае кіраўніцтва, за ўвядзеньне Царквы ў трэцяе тысячагоддзе веры і выключнае сьведчаньне сьвятасьці”. Рымскі Архірэй цалкам далучаецца да словаў Бенядыкта XVI, якія былі прамоўленыя ім падчас беатыфікацыі Яна Паўла ІІ у 2011 годзе, пра тое, што ён, заклікаючы ўсіх “не баяцца адчыніць дзьверы Хрысту”, сам “зрабіў гэта першым”. “Сваім сьведчаньнем веры, любові і апостальскай мужнасьці, поўным чалавечай чуласьці, гэты знакаміты сын польскага народу дапамог хрысьціянам ва ўсім сьвеце не баяцца быць хрысьціянамі, прыналежаць да Царквы, абвяшчаць Евангельле. Адным словам, дапамог нам усім не баяцца праўды, таму што праўда — гэта гарантыя свабоды”, — нагадаў Папа Францішак словы свайго папярэдніка.